Diari Oficial de la Generalitat Valenciana


Sumari del DOGV 9845, del 09-05-2024 (2024/3883)

RESOLUCIÓ de 30 d'abril de 2024, de la presidenta de TURISME Comunitat Valenciana, per la qual es convoquen les ajudes per a millorar el posicionament del sector turístic per a l'any 2024.
--------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9845

Data del DOGV
:   09-05-2024

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2024/3883


Data del document
:   30-04-2024

Organisme emissor
:   Turisme Comunitat Valenciana

Tipus de document
:   Resolució

Anàlisi jurídica

 Descriptors 

:   * ajuda pública
    * turisme

RESOLUCIÓ de 30 d'abril de 2024, de la presidenta de TURISME Comunitat Valenciana, per la qual es convoquen les ajudes per a millorar el posicionament del sector turístic per a l'any 2024. [2024/3883]  
La Generalitat té atribuïda la competència exclusiva en matèria de turisme, en el seu àmbit territorial, en l'article 49.1.12a de l'Estatut d'Autonomia de la Comunitat Valenciana.  
En compliment d'este mandat estatutari, la Comunitat Valenciana s'ha dotat, mitjançant la Llei 15/2018, de 7 de juny, de la Generalitat, de turisme, oci i hospitalitat de la Comunitat Valenciana (d'ara en avant, Llei 15/2018), amb el marc legal necessari per a l'ordenació i la promoció del turisme, promoció que en el sentit més ampli abasta també l'impuls a la competitivitat turística d'empreses, servicis, destinacions i productes turístics.  
Sobre la base d'això, l'apartat 1 de l'article 45 (Ajudes i subvencions al sector turístic), precepte inclòs en el títol III (Impuls a la competitivitat turística) de l'esmentada Llei 15/2018, establix que les accions de foment de l'activitat turística podran instrumentar-se mitjançant línies d'ajuda i atorgar subvencions als agents del sector turístic de la Comunitat Valenciana com a mecanisme d'estímul per a la consecució dels fins de la política turística.  
Amb la finalitat de contribuir a enfortir l'activitat turística a la Comunitat Valenciana, la Generalitat, a través de l'entitat de dret públic Turisme Comunitat Valenciana, incidix en la col·laboració publicoprivada amb el sector mitjançant la posada en marxa dels programes d'ajudes 2024, programes dirigits a fomentar la prestació de servicis turístics de valor afegit al llarg de tot l'any, impulsant la promoció turística nacional i internacional i la sostenibilitat com a element central de l'estratègia turística.  
Amb esta finalitat, en l'annex I de la present resolució s'arrepleguen els següents programes d'actuació de Turisme Comunitat Valenciana per a l'any 2024:  
- Programa 1: dirigit a empreses turístiques de la Comunitat Valenciana que desenvolupen durant el 2024 projectes orientats al posicionament del sector turístic.  
- Programa 2: dirigit a empreses, associacions, federacions o fundacions que duguen a terme durant el 2024 esdeveniments musicals, esportius, gastronòmics i culturals a la Comunitat Valenciana que tinguen impacte turístic.  
Cada programa inclou les actuacions a subvencionar, i amb això es contribuïx a la configuració d'una oferta turística articulada entorn d'elements que ressalten la seua autenticitat i singularitat davant de la que oferixen altres destinacions turístiques competidores.  
Estes ajudes es convoquen conformement al Decret 4/2017, de 31 de març, del president de la Generalitat, pel qual s'aproven les bases reguladores de les ajudes dirigides al turisme de la Comunitat Valenciana (DOGV núm. 8014, de 4 d'abril de 2017), decret modificat pel Decret 6/2023, de 26 d'abril, del president de la Generalitat (DOGV núm. 9588, de 4 de maig de 2023).  
Respecte de la normativa sobre la competència, les ajudes objecte de la present convocatòria s'acullen als requisits establits en les disposicions del Reglament (UE Reglament relatiu a l'aplicació dels articles 107 i 108 del Tractat de funcionament de la Unió Europea a les ajudes de minimis, conformement al que disposa el referit Decret 4/2017, en l'elaboració del qual ja va emetre un informe favorable la Direcció General de Finançament i Fons Europeus de la Conselleria d'Hisenda i Model Econòmic.  
En exercici de les facultats assignades pel Decret 7/2020, de 17 de gener, del Consell, de regulació dels òrgans per a la coordinació de l'acció turística i de l'organisme públic per a la gestió de la política turística, i vista la proposta de director de Turisme Comunitat Valenciana i de conformitat amb esta, resolc:  
  
Article 1. Objectiu  
La present resolució té per objectiu convocar les ajudes de Turisme Comunitat Valenciana per a l'exercici 2024 dirigides a empreses, associacions, federacions i fundacions que complisquen el que s'establix en l'article 2.1, apartats a i b, del Decret 4/2017, de 31 de març, del president de la Generalitat, pel qual s'aproven les bases reguladores de les ajudes dirigides al turisme de la Comunitat Valenciana (DOGV núm. 8014, de 4 d'abril de 2017), decret modificat pel Decret 6/2023, de 26 d'abril, del president de la Generalitat (DOGV núm. 9588, de 4 de maig de 2023), despleguen projectes o esdeveniments d'impacte turístic i s'emmarquen en els programes que es detallen en l'annex I d'esta resolució.  
  
Article 2. Marc normatiu  
1. Les ajudes convocades mitjançant la present resolució es concediran d'acord amb el que establix la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions (DOCV núm. 7464, de 12 de febrer de 2015), el que disposa la Llei 38/2003, de 17 de novembre, general de subvencions (BOE núm. 276, de 18 de novembre de 2003), i el Reial decret 887/2006, de 21 de juliol, pel qual s'aprova el Reglament de la Llei general de subvencions (BOE núm. 176, de 25 de juliol de 2006), així com el Decret 4/2017, de 31 de març, del president de la Generalitat, pel qual s'aproven les bases reguladores de les ajudes dirigides al turisme de la Comunitat Valenciana (DOGV núm. 8014, de 4 d'abril de 2017), decret modificat pel Decret 6/2023, de 26 d'abril, del president de la Generalitat (DOGV núm. 9588, de 4 de maig de 2023), i la resta de la normativa vigent aplicable.  
2. Dret de la competència  
Les presents ajudes estan sotmeses al nou règim d'ajudes de minimis, en els termes establits en el Reglament (UE) 2023/2831 de la Comissió, de 13 de desembre de 2023, relatiu a l'aplicació dels articles 107 i 108 del Tractat de funcionament de la Unió Europea a les ajudes de minimis.  
D'acord amb el que disposa l'article 3.2 del Reglament (UE) 2023/2831 de la Comissió, de 13 de desembre de 2023, l'import total de les ajudes de minimis concedides per un estat membre a una única empresa no excedirà 300.000 euros durant un període de tres anys. A l'efecte de les normes en matèria de competència establides en el Tractat de funcionament de la Unió Europea, ha d'entendre's per «empresa» qualsevol entitat, siga persona física o persona jurídica, que exercisca una activitat econòmica, amb independència de la seua naturalesa jurídica i del seu mode de finançament. Per a «única empresa», caldrà ajustar-se al contingut de l'article 2.2 del reglament esmentat.  
Les ajudes de minimis no s'acumularan amb cap altra ajuda estatal relacionada amb els mateixos gastos subvencionables o amb ajuda estatal per a la mateixa mesura de finançament de risc, si esta acumulació excedix la intensitat d'ajuda o l'import d'ajudes superior corresponent fixat en les circumstàncies concretes de cada cas per un reglament d'exempció per categories o una decisió adoptats per la Comissió. Les ajudes de minimis que no es concedisquen ni puguen atribuir-se a costos subvencionables específics podran acumular-se amb altres ajudes estatals concedides en virtut d'un reglament d'exempció per categories o d'una decisió adoptada per la Comissió.  
  
Article 3. Línies pressupostàries  
1. La concessió de les ajudes previstes en la present convocatòria està condicionada a l'existència de crèdit adequat i suficient en el pressupost de Turisme Comunitat Valenciana per a l'any 2024.  
2. En compliment del que preveu l'article 5.3, apartat d, del Decret 4/2017, de 31 de març, del president de la Generalitat, pel qual s'aproven les bases reguladores de les presents ajudes, decret modificat pel Decret 6/2023, de 26 d'abril, del president de la Generalitat, i conformement a la Llei 8/2023, de 27 de desembre, de pressupostos de la Generalitat per a l'exercici 2024 (DOGV de 30 de desembre de 2023) amb destinació a l'entitat Turisme Comunitat Valenciana, la línia de crèdit i l'import global màxim destinat a les ajudes previstes en la present convocatòria és la següent:  
  
Codi de línia: S 0357. Impuls a la competitivitat turística  
Capítol del gasto: IV  
Import global màxim destinat: 6.040.000,00 euros  
  
Este import podrà incrementar-se per una generació, una ampliació o una incorporació de crèdit en qualsevol moment anterior a la resolució de concessió a fi d'atendre un nombre superior de sol·licituds, mitjançant una resolució de la presidenta de Turisme Comunitat Valenciana, sense establir un nou termini de presentació de sol·licituds i sense requerir una nova convocatòria, tal com establix l'article 5.8 de l'esmentat Decret 4/2017.  
  
Article 4. Persones i entitats beneficiàries i requisits dels gastos objecte de subvenció  
1. Podran acollir-se a les ajudes que es convoquen mitjançant la present resolució les persones i les entitats que es definixen com a beneficiàries en l'apartat 2n (Persones i entitats beneficiàries) dels programes 1 i 2 que figuren en l'annex I d'esta resolució.  
2. Els gastos objecte de subvenció estaran condicionats a:  
a) Que les condicions per a ser persona o entitat beneficiària es mantinguen fins al moment del pagament de la subvenció.  
b) No podran accedir a la condició de persona o entitat beneficiària de les ajudes regulades en esta resolució aquelles en les quals concórrega alguna de les circumstàncies que preveuen els apartats 2 i 3 de l'article 13 de la Llei 38/2003, de 17 de novembre, general de subvencions (d'ara en avant, LGS).  
c) Les ajudes que regula esta convocatòria són compatibles amb altres determinades per a la mateixa finalitat convocades per altres administracions o ens públics o privats nacionals o internacionals. Per contra, estes ajudes són incompatibles amb la col·laboració econòmica que articule en 2024 Turisme Comunitat Valenciana mitjançant línies nominatives de subvenció per al mateix objecte i persona o entitat beneficiària.  
d) No es preveuran ajudes per a projectes el cost subvencionable dels quals siga inferior al que es determina en l'annex I d'esta resolució per a cada programa d'ajudes.  
e) Les actuacions que se subvencionen en el marc de la present convocatòria no podran haver-se iniciat amb anterioritat al dia 1 de gener de 2024.  
f) En cap cas l'import de la subvenció unit al d'altres possibles subvencions, ingressos o recursos per a la mateixa finalitat, procedents de qualsevol administració o ens públic o privat, podrà superar el cost de l'activitat subvencionada.  
  
Article 5. Consignació, distribució pressupostària i import màxim de l'ajuda  
1. L'import global màxim de les ajudes que es concediran mitjançant esta resolució tindrà el desglossament següent per tipus de programa:  
a) Per al Programa 1 d'impuls al posicionament de les empreses i el màrqueting de producte turístic de la Comunitat Valenciana: 4.000.000,00 euros.  
b) Per al Programa 2 d'impuls a esdeveniments musicals, esportius, gastronòmics i culturals d'impacte turístic: 2.040.000,00 euros.  
En el cas que no s'esgote el crèdit pressupostari destinat a atendre les sol·licituds presentades a un dels dos programes que preveu l'annex I d'esta resolució, el sobrant podrà destinar-se a augmentar l'import assignat inicialment a l'altre si és necessari per a atendre les sol·licituds que compten amb informe favorable i en l'orde de prelació i les condicions que es detallen en l'article 11.4 d'esta resolució.  
  
2. L'import màxim d'ajuda global per persona o entitat beneficiària dels programes d'esta resolució serà de 90.000 euros.  
  
Article 6. Termini i manera de presentar sol·licituds  
1. El termini de presentació de sol·licituds s'iniciarà a les 9.00:00 hores del dia 13 de maig de 2024, i finalitzarà a les 14.00:00 hores del dia 27 de maig de 2024 (hora oficial peninsular espanyola).  
2. Manera de presentar sol·licituds:  
a) La presentació de la sol·licitud i de la documentació que cal aportar amb esta per a obtindre l'ajuda es realitzarà obligatòriament de manera electrònica, tal com establix l'apartat 3, lletra n, de l'article 5 del Decret 4/2017, de 31 de març, del president de la Generalitat, pel qual s'aproven les bases reguladores de les ajudes dirigides al turisme de la Comunitat Valenciana (DOGV núm. 8014 de 4 d'abril de 2017), decret modificat pel Decret 6/2023, de 26 d'abril, del president de la Generalitat (DOGV núm. 9588, de 4 de maig de 2023).  
b) L'accés a la tramitació electrònica pot fer-se bé des de la seu electrònica de la Generalitat https://sede.gva.es, o bé directament en l'enllaç web que apareix en el tràmit de la Guia Prop corresponent a cada un dels programes d'ajudes que s'arrepleguen en annex I d'esta resolució:  
  
- Per al programa Impuls al posicionament de les empreses i el màrqueting de producte turístic de la Comunitat Valenciana: https://www.gva.es/va/proc2500.  
- Per al programa Impuls a esdeveniments musicals, esportius, gastronòmics i culturals d'impacte turístic: https://www.gva.es/va/proc17968.  
3. El sol·licitant trobarà les instruccions per a formalitzar electrònicament la sol·licitud d'ajudes en el següent enllaç web: https://www.turisme.gva.es/faqayudas.  
4. La presentació electrònica requerirà que el sol·licitant dispose de firma electrònica avançada, utilitzant qualsevol dels sistemes de firma electrònica admesos en la seu electrònica de la Generalitat.  
5. La presentació del formulari de sol·licitud i de la documentació a aportar per a l'obtenció de l'ajuda es realitzarà a través del tràmit telemàtic habilitat per Turisme Comunitat Valenciana a este efecte. Qualsevol sol·licitud presentada seguint una altra via diferent de presentació a l'establida incorrerà en causa d'inadmissió.  
6. Cada sol·licitant només podrà presentar una única sol·licitud a un dels dos programes d'incentius que figuren en l'annex I d'esta resolució.  
  
Article 7. Inadmissió de sol·licituds  
Seran causes d'inadmissió:  
a) La presentació de la sol·licitud d'ajuda fora del termini establit.  
  
b) La no utilització dels formularis normalitzats d'ús obligatori, conformement al que disposa l'article 66.6 de la Llei 39/2015 d'1 d'octubre, del procediment administratiu comú de les administracions públiques (d'ara en avant, LPACAP).  
c) La no presentació de la sol·licitud per via electrònica.  
d) La no presentació de la sol·licitud a través del tràmit telemàtic habilitat a este efecte per Turisme Comunitat Valenciana.  
e) La presentació d'una sol·licitud a un dels dos programes d'incentius que figuren en l'annex I d'esta resolució quan ja s'haja presentat una altra a l'altre programa.  
  
Article 8. Documentació que s'ha d'aportar amb la sol·licitud  
La presentació de sol·licituds per a optar a les ajudes convocades mitjançant la present resolució implica l'acceptació expressa i formal de les bases de la convocatòria, i cal aportar per via electrònica la documentació següent d'ús obligatori:  
a) Formulari normalitzat de sol·licitud d'ajudes formalitzat a través de l'aplicació disponible en l'enllaç, i firmat electrònicament pel representant legal de l'entitat sol·licitant.  
Enllaç de descàrrega:   
https://formulariosturisme.gva.es/formulariosweb/25222  
b) Formulari normalitzat de declaració responsable formalitzat a través de l'aplicació disponible en l'enllaç i firmat electrònicament pel representant legal de l'entitat sol·licitant.  
Enllaç de descàrrega:   
https://formulariosturisme.gva.es/formulariosweb/25187  
c) Formulari de domiciliació bancària per a descarregar, formalitzar i firmar electrònicament pel representant legal de l'entitat sol·licitant, en format PDF accessible des del tràmit en l'enllaç web. En cas que el compte bancari designat estiga ja donat d'alta en Turisme, se n'hauran de confirmar les dades en l'imprés de declaració responsable referit en l'apartat anterior.  
Enllaç de descàrrega:   
https://www.gva.es/downloads/publicados/IN/25873\_VA.pdf  
d) Qüestionari normalitzat formalitzat a través de l'aplicació disponible en l'enllaç, i firmat electrònicament pel representant legal de l'entitat sol·licitant.  
Enllaç de descàrrega:   
https://formulariosturisme.gva.es/formulariosweb/ST25163  
La persona o l'entitat sol·licitant haurà d'aportar la documentació que permeta acreditar el compliment dels criteris, excepte en aquells la valoració dels quals realitzarà ofici Turisme Comunitat Valenciana i per als quals no s'haurà d'aportar cap documentació. Si la persona o l'entitat sol·licitant no ompli algun dels criteris en el qüestionari o aporta la documentació fora del termini de presentació de sol·licituds, s'assignaran zero punts a estos criteris de valoració de sol·licituds.  
  
e) Memòria descriptiva i pressupost del projecte objecte de subvenció  
El sol·licitant haurà d'adjuntar a la sol·licitud d'ajudes de l'exercici 2024 una memòria tècnica d'execució i pressupost del projecte, amb la documentació i informació descrita en el document tipus denominat Memòria descriptiva i pressupost 2024, que contindrà la descripció del projecte i els detalls pressupostaris d'este.  
Enllaç de descàrrega:  
https://www.turisme.gva.es/turisme/es/files/pdf/Memoria\_descriptiva\_y\_presupuesto 2024.doc  
1. La memòria descriptiva haurà de contindre la informació següent:  
a) L'exposició de motius, la necessitat del projecte a desenvolupar i la seua adequació a l'objecte de cada programa de la present convocatòria.  
b) Informació que permeta valorar l'interés turístic conformement als criteris de valoració que per a cada programa figuren en l'article 10.2 de la convocatòria.  
2. El pressupost haurà de contindre la informació següent:  
a) Haurà d'ajustar-se a les especificacions, els epígrafs i els continguts del document tipus denominat Memòria descriptiva i pressupost 2024.  
b) Haurà d'estar detallat per conceptes de gasto, a preus unitaris, d'acord amb el que estipula l'apartat 4, Costos subvencionables i intensitat (%) de l'ajuda, programes 1 i 2 de l'annex I de la present resolució.  
  
c) Els conceptes de gasto han d'estar basats en pressupostos o factures proforma, i per factures si les actuacions estan realitzades, i no s'admetran, en cap cas, estimacions de gasto basades en apreciacions o valoracions del sol·licitant. No s'admetran pressupostos ni factures proforma de quantia inferior a 100 euros (IVA inclòs).  
d) Quan l'import del gasto subvencionable siga igual o superior a 15.000 euros (IVA no inclòs) el sol·licitant haurà de sol·licitar com a mínim tres ofertes de diferents proveïdors, amb caràcter previ a la contracció del compromís per a la prestació del servici, llevat que per les seues característiques especials no hi haja en el mercat un nombre suficient d'entitats que els realitzen, els presten o els subministren, o llevat que el gasto s'haja produït amb anterioritat a la sol·licitud de subvenció. L'elecció entre les ofertes presentades, que haurà d'aportar-se en la sol·licitud de subvenció, es realitzarà d'acord amb criteris d'eficiència i economia, i caldrà justificar expressament en una memòria l'elecció quan no recaiga en la proposta econòmica més avantatjosa. Haurà de justificar l'elecció de l'oferta seleccionada en l'apartat «Proposta triada» de la taula de l'apartat 4 de la Memòria descriptiva i pressupost 2024.  
e) En cap cas es considerarà gasto subvencionable l'IVA, llevat que la sol·licitant aporte juntament amb la sol·licitud el corresponent acord de reconeixement en vigor de l'exempció de l'IVA, dictat per l'Agència Estatal d'Administració Tributària.  
f) No es valoraran pressupostos redactats amb termes genèrics o ambigus dels quals l'òrgan instructor no puga establir de manera adequada la traçabilitat dels gastos al llarg de tota l'execució del projecte subvencionat, des de la sol·licitud i fins a la justificació d'este, i que no compten amb el suport documental, en forma de factures o factures proforma, amb la consegüent explicació clara i detallada dels servicis a contractar, a preus unitaris, descrits de la manera adequada en la memòria i el pressupost adjunt a la sol·licitud.  
  
Article 9. Requeriment d'esmena de documentació  
De conformitat amb el que establix l'article 23.5 de l'LGS, examinada la documentació aportada, si esta no reunix els requisits exigits, es requerirà electrònicament a la persona o l'entitat sol·licitant que en un termini improrrogable de 10 dies hàbils esmene la falta o adjunte els documents preceptius, amb la indicació que, si no ho fa, es considerarà que desistix de la sol·licitud, amb una resolució prèvia que caldrà dictar en els termes que preveu l'article 21 de la Llei 39/2015, d'1 d'octubre, del procediment administratiu comú de les administracions públiques (d'ara en avant, LPACAP).  
Així mateix, es podrà requerir de la persona o l'entitat sol·licitant qualsevol altra dada, document i informe complementaris que resulten necessaris per a la resolució de l'expedient.  
  
Article 10. Règim de concessió i criteris de valoració de sol·licituds  
  
Les ajudes es concediran en règim de concurrència competitiva, de conformitat amb els criteris de valoració que es detallen a continuació i en funció que hi haja disponibilitat pressupostària adequada i suficient.  
  
La puntuació màxima a aconseguir per projecte objecte de subvenció és de 20 punts sobre la base del desglossament següent:  
1. Criteris generals de valoració de sol·licituds (màxim 8 punts):  
  
Es podrà obtindre un màxim de 8 punts d'acord amb la desagregació següent:  
a) Pertinença de l'entitat sol·licitant al sistema de marques de producte establit per Turisme Comunitat Valenciana  
La puntuació d'este apartat serà de 4 punts, i esta s'assignarà si la persona o l'entitat sol·licitant està adherida o registrada, abans de la data de publicació d'esta resolució en el DOGV, a algun o alguns dels programes següents:  
- CreaTurisme.  
- L'Exquisit Mediterrani.  
- Mediterranew Musix.  
- Distintiu «Compromís amb la Qualitat Turística» en el marc del Programa SICTED CV.  
b) Adhesió de l'entitat sol·licitant del Codi Ètic del Turisme Valencià (CETV)  
La puntuació d'este apartat serà d'1 punt, puntuació que s'assignarà a la persona o l'entitat sol·licitant que tinga subscrit el CETV, abans de la data de publicació d'esta resolució en el DOGV. Este document està disponible en l'enllaç web https://www.turisme.gva.es/opencms/opencms/turisme/va/contents/conselleria/codi\_etic/codi\_etic.html  
c) Nombre d'habitants del municipi on té lloc l'actuació  
  
La puntuació màxima a obtindre serà de 3 punts, distribuïts segons les següents franges de població:  
  
- Municipis amb població de fins a 5.000 habitants: 3 punts.  
- Municipis amb població entre 5.001 i 15.000 habitants: 2 punts.  
- Municipis amb població superior a 15.000 habitants: 1 punt.  
  
  
Puntuació que atorgarà Turisme Comunitat Valenciana sobre la base de la xifra oficial de població publicada per l'INE en l'última revisió del padró efectuada prèvia a la data d'inici de presentació de sol·licituds.  
  
En el cas que el projecte o l'esdeveniment objecte de subvenció tinga lloc en municipis de dos de les tres províncies de la Comunitat Valenciana se li assignaran 2 punts. En el cas que este tinga lloc en municipis de les tres províncies, se li assignaran 3 punts.  
1. Criteris d'interés turístic i grau de desenvolupament del projecte (màxim de 8 punts):  
La puntuació final serà la que resulte de la valoració dels criteris que s'assenyalen a continuació, i la puntuació màxima a aconseguir serà de 8 punts.  
2.1. Programa 1  
2.1.1. Fins a 4 punts en funció de la qualitat tècnica, la viabilitat econòmica i l'aplicabilitat de l'actuació objecte de subvenció, entesa esta com l'acreditació, amb la presentació de la sol·licitud, del fet que el gasto ja efectuat arriba almenys al 33 % del gasto total a subvencionar.  
  
L'acreditació d'esta circumstància haurà de realitzar-se en el document denominat Memòria descriptiva i pressupost 2024, en l'apartat 4, Taula justificació del 33 % referida al Programa 1, i caldrà indicar el proveïdor, detallar el concepte i l'import, incorporar els justificants de pagament d'acord amb el que preveu l'article 30.3 de l'LGS, i que estos documents s'hagen reflectit en els registres comptables.  
  
No es considerarà cap factura que no estiga reflectida en la taula de l'apartat 4, Taula justificació del 33 %.  
2.1.2. Fins a 4 punts per la contribució del projecte a la desestacionalització de l'activitat turística d'acord amb l'escala següent:  
- Si es realitza en els mesos d'abril, maig, juny, juliol, agost o setembre: 2 punts.  
- Si es realitza en els mesos de gener, febrer, març, octubre, novembre o desembre: 4 punts.  
L'acreditació haurà de realitzar-se aportant un calendari o cronograma del projecte objecte de subvenció.  
2.2. Programa 2  
2.2.1. Fins a 3 punts per la capacitat de l'esdeveniment de captar demanda turística internacional d'acord amb l'escala següent:  
  
- Si suposa entre el 10 i el 25 % del nombre total d'assistents: 2 punts  
- Si suposa més del 25 % del nombre total d'assistents: 3 punts  
- No acredita de manera fefaent la captació de demanda: 0 punts  
  
  
El sol·licitant haurà d'acreditar esta circumstància, de manera fefaent, mitjançant l'annex de l'informe de venda de localitats o assistència per nacionalitat, emés per plataformes de venda d'entrades en línia o plataformes de característiques similars, de l'exercici 2023 o de l'any en curs d'haver-se celebrat l'esdeveniment.  
2.2.2. Fins a 5 punts per la capacitat de l'esdeveniment de contribuir a la desestacionalització turística d'acord amb l'escala següent:  
  
- Si se celebra en els mesos de juliol o agost: 1 punt  
- Si se celebra en els mesos de juny o setembre: 3 punts  
- Si se celebra en mesos diferents dels anteriors: 5 punts  
  
  
3. Criteris de responsabilitat social (màxim 4 punts):  
La puntuació d'este apartat serà com a màxim de 4 punts, puntuació que s'atorgarà a la persona o l'entitat sol·licitant que indique en el formulari de declaració responsable, apartat E, Criteris de responsabilitat social, disponible en l'enllaç https://formulariosturisme.gva.es/formulariosweb/25301, que disposa de la documentació que així ho acredita, que la posarà a la disposició de l'Administració quan se li requerisca, i que es compromet a mantindre el compliment de les obligacions anteriors durant el període de temps inherent a este reconeixement o exercici.  
Criteris:  
a. En matèria de compromís amb la responsabilitat social:  
Estar inscrits en el Registre d'entitats valencianes socialment responsables del Decret 200/2022, de 25 de novembre, del Consell, pel qual es regula la responsabilitat social en les entitats valencianes. 2 punts.  
b. En matèria de qualitat laboral:  
- Oferir una formació contínua adequada o plans de reciclatge per a les persones que executen l'activitat subvencionada. 1 punt.  
- Millorar les condicions de seguretat i salut laboral respecte de les establides legalment. 1 punt.  
  
Taula resum de valoració de sol·licituds  
  
1. Criteris generals:  
a) Pertinença de l'entitat sol·licitant a CreaTurisme, L'Exquisit, Mediterranew Musixs, Sicted.  
b) Adhesió per la persona o l'entitat sol·licitant al Codi Ètic del Turisme Valencià (CETV).  
c) Nombre d'habitants del municipi on té lloc  
 l'actuació. Fins a 8 punts  
  
4 punts  
   
1 punt  
  
3 punts  
2.1 PROGRAMA 1: criteris d'interés turístic i grau de desenvolupament del projecte Fins a 8 punts  
2.2 PROGRAMA 2: criteris d'interés turístic i grau de desenvolupament de l'esdeveniment   
3. Criteris de responsabilitat social:  
En matèria de compromís amb la responsabilitat social:  
a. Estar inscrits en el Registre d'entitats valencianes socialment responsables del Decret 200/2022, de 25 de novembre, del Consell, pel qual es regula la responsabilitat social en les entitats valencianes.  
En matèria de qualitat laboral:  
b. Oferir una formació contínua adequada o plans de reciclatge per a les persones que executen l'activitat subvencionada.  
c. Millorar les condicions de seguretat i salut laboral respecte de les establides legalment. Fins a 4 punts  
  
  
  
  
2 punts  
  
  
  
1 punt  
  
1 punt  
PUNTUACIÓ TOTAL MÀXIMA FINS A 20 PUNTS  
  
  
Article 11. Tramitació de sol·licituds  
La tramitació d'estes ajudes és telemàtica i en règim de concurrència competitiva.  
1. L'òrgan instructor de les ajudes acollides a la present resolució serà el Servici d'Ajudes de l'Àrea de Competitivitat Turística, departament que podrà comptar amb la col·laboració de les unitats administratives de la resta d'àrees de l'entitat Turisme Comunitat Valenciana, així com amb els mitjans personals de la Direcció General de Turisme i els servicis territorials de Turisme que així determine la instrucció que a este efecte dicte la persona titular de la Direcció de Turisme en aplicació i execució de la present resolució de convocatòria.  
  
2. Una vegada l'òrgan instructor, d'acord amb els criteris establits, haja avaluat les sol·licituds i n'haja informat, es traslladaran a la Comissió d'Avaluació, que després de l'anàlisi del procediment seguit determinarà l'import de les subvencions d'acord amb la consignació pressupostària màxima establida per a cada programa d'ajudes al qual fa referència l'article 5 d'esta resolució.  
  
3. Les sol·licituds s'ordenen de més a menys puntuació. Una vegada establit este orde, s'aplicarà la intensitat (%) d'ajuda que corresponga segons el corresponent programa d'ajudes que figura en l'annex I d'esta resolució.  
4. En el cas que, efectuades les operacions descrites, el crèdit pressupostari siga insuficient per a atendre totes les sol·licituds que figuren en l'orde de prelació i es produïsca la circumstància que l'última persona o entitat sol·licitant que haja obtingut subvenció haja obtingut la mateixa puntuació que els immediatament següents en este orde, tindran preferència en l'adjudicació les persones o les entitats que hagen obtingut més puntuació en els criteris d'interés turístic i grau de desenvolupament del projecte. Si persistix l'empat, tindran preferència en l'adjudicació els sol·licitants que hagen obtingut més puntuació en els criteris de responsabilitat social. Si persistix l'empat, estes s'atendran per orde de presentació de sol·licituds.  
  
5. La Comissió d'Avaluació d'Ajudes, a través de la persona titular de la direcció de Turisme Comunitat Valenciana, elevarà proposta de concessió o denegació d'ajudes a la persona titular de la Presidència de l'entitat, que resoldrà sobre estes.  
La Comissió d'Avaluació tindrà la composició establida en l'article 7, apartat 2, del Decret 4/2017, de 31 de març, del president de la Generalitat, pel qual s'aproven les bases reguladores de les ajudes dirigides al turisme de la Comunitat Valenciana, decret modificat pel Decret 6/2023, de 26 d'abril, del president de la Generalitat (DOGV núm. 9588, de 4 de maig de 2023).  
En cas de vacant, absència o malaltia dels membres de la Comissió, estos poden ser substituïts per altres, designats pels titulars entre el personal tècnic dels seus departaments respectius.  
Per raó dels projectes i les actuacions que s'han d'avaluar, la Comissió pot comptar amb la presència de tècnics especialistes i assessors en la matèria corresponent, que tenen veu, però no vot, en la Comissió esmentada.  
  
Article 12. Resolució de concessió o denegació d'ajudes  
1. Competix a la presidenta de Turisme Comunitat Valenciana resoldre el procediment de concessió d'ajudes.  
2. Les resolucions de concessió fixaran expressament la quantia de l'ajuda i intensitat (%) d'esta i incorporaran, si és el cas, les condicions i les obligacions que afecten el desenvolupament del projecte o l'esdeveniment objecte de subvenció.  
3. En cas que la resolució procedent siga denegatòria, ha de detallar-se el motiu o els motius que la determinen.  
4. Tant les propostes de resolució com les resolucions es notificaran a les persones o les entitats interessades en els termes previstos en els articles 40 i següents de l'LPACAP i es publicaran en el Diari Oficial de la Generalitat Valenciana.  
5. D'acord amb el que s'establix en l'article 25.4 de l'LGS, el termini màxim per a resoldre i notificar la resolució serà de sis mesos des de la publicació de la convocatòria en el Diari Oficial de la Generalitat Valenciana. Este termini podrà suspendre's per qualsevol de les causes previstes en l'article 22 i 25.2 de l'esmentada LPACAP. Transcorregut este termini sense haver-se notificat la resolució a les persones o les entitats interessades, podrà entendre's desestimada la sol·licitud de concessió d'ajuda en els termes previstos en l'article 25.5 de l'LGS.  
6. Les resolucions a què es referixen els apartats anteriors esgoten la via administrativa i contra estes podrà interposar-se un recurs contenciós administratiu davant dels jutjats contenciosos administratius de València, en el termini de dos mesos a comptar de l'endemà de la notificació de la resolució corresponent. No obstant això, i amb caràcter potestatiu, es pot interposar un recurs de reposició davant de l'òrgan que va dictar l'acte en el termini d'un mes a comptar de l'endemà de la notificació de la resolució corresponent.  
  
Article 13. Modificacions i canvis del projecte incentivable  
Una vegada presentada la sol·licitud d'ajuda, la modificació dels termes previstos inicialment per al projecte serà de caràcter excepcional i haurà de comunicar-se a través d'un escrit dirigit a Turisme Comunitat Valenciana, firmat electrònicament per la persona o l'entitat sol·licitant, que detalle l'abast d'estos, així com qualsevol canvi en els pressupostos o en els proveïdors previstos inicialment en la Memòria descriptiva i pressupost 2024. No es podrà modificar a l'alça l'import del projecte indicat en la sol·licitud d'ajuda.  
L'escrit haurà de justificar de manera explícita les raons dels canvis i analitzar-ne el possible impacte en el desplegament final del projecte, i es remetrà a través del tràmit habilitat a este efecte per Turisme Comunitat Valenciana perquè conste en l'expedient electrònic.  
L'òrgan instructor, el Servici d'Ajudes, una vegada estudiada la sol·licitud de modificació, dictarà una resolució sobre la qüestió que podrà ser favorable o desfavorable i es notificarà per mitjans electrònics a la persona o l'entitat sol·licitant.  
Podran autoritzar-se les modificacions de la resolució de concessió durant l'execució del projecte, sempre que:  
a) Es comunique de manera immediata a l'òrgan instructor, i prèviament a l'execució d'esta.  
b) Que el canvi no afecte els objectius fonamentals del projecte, ni altres aspectes que hagen sigut determinants per a la concessió d'ajuda.  
  
c) Que les modificacions obeïsquen a causes sobrevingudes que no hagen pogut preveure's en el moment de la sol·licitud.  
d) Que el canvi no supose un increment de l'import indicat en la sol·licitud d'ajuda.  
e) Que el canvi no supose pròrrogues del termini d'execució dels projectes.  
f) Que la modificació efectuada no vulnere ni afecte el principi de competència en la present convocatòria.  
Turisme Comunitat Valenciana podrà requerir a la persona o l'entitat sol·licitant qualsevol altra documentació que es considere necessària per a la valoració adequada de la sol·licitud presentada.  
  
Article 14. Obligacions de les persones o entitats beneficiàries  
1. Les persones o les entitats beneficiàries de les ajudes hauran de complir totes les obligacions establides en les bases reguladores, en esta resolució de convocatòria, així com en la resta de normativa vigent d'aplicació.  
2. Quan la quantitat sol·licitada siga d'import superior a 30.000 euros, els sol·licitants subjectes a la Llei 3/2004, de 29 de desembre, hauran d'acreditar complir els terminis de pagament establits en esta; per a fer-ho adjuntaran a la sol·licitud la documentació acreditativa que preveu l'article 13.3 bis de la Llei 38/2003, general de subvencions, de 17 de novembre.  
En el cas de la convocatòria d'ajudes de 2024, quan els costos subvencionables d'una sol·licitud superen els 42.857 euros en el cas del Programa 1 o de 50.000 euros en el cas del Programa 2, i, per tant, l'import de l'ajuda puga excedir els 30.000 euros, les persones físiques i jurídiques, diferents de les entitats de dret públic, amb ànim de lucre subjectes a la Llei 3/2004, de 29 de desembre, per la qual s'establixen mesures de lluita contra la morositat en les operacions comercials, hauran d'acreditar que complixen els terminis de pagament que establix la llei esmentada, tal com establix l'article 13.3 bis de la Llei 38/2003 general de subvencions.  
L'acreditació es realitzarà en el formulari de declaració responsable, apartat D, disponible en l'enllaç https://formulariosturisme.gva.es/formulariosweb/25729, en què el sol·licitant manifesta el compliment de les circumstàncies següents a l'efecte de poder ser beneficiari de la subvenció:  
- Que el sol·licitant presenta compte de pèrdues i guanys abreujat i complix els terminis de pagament previstos en la Llei 3/2004, de 29 de desembre, per la qual s'establixen mesures de lluita contra la morositat en les operacions comercials.  
- Que el sol·licitant, d'acord amb la normativa comptable, no pot presentar compte de pèrdues i guanys abreujat, per la qual cosa haurà d'adjuntar per a acreditar el compliment dels terminis legals de pagament: certificat de l'auditor inscrit en el Registre oficial d'auditors de comptes (ROAC), amb la identificació del número de registre, en els termes que preveu l'esmentat article 13.3 bis de l'LGS.  
3. Així mateix, hauran de conservar els documents originals justificatius relacionats amb els gastos corrents subvencionats o les còpies certificades conformes amb els originals mentres puguen ser objecte de les actuacions de comprovació per part de Turisme Comunitat Valenciana.  
4. L'entitat beneficiària haurà de donar la publicitat adequada al caràcter públic del finançament del projecte objecte de subvenció, haurà de figurar el distintiu de Turisme Comunitat Valenciana i caldrà fer constar en este que s'ha comptat amb la col·laboració econòmica de l'entitat.  
  
  
  
El distintiu esmentat es troba disponible en l'enllaç web:  
https://www.turisme.gva.es/opencms/opencms/turisme/va/contents/subvencion/distintivos.html  
En el cas que el sol·licitant no certifique de manera fefaent l'ús del distintiu mitjançant documentació física o gràfica, es podrà revocar l'ajuda per la no difusió del distintiu previst en esta convocatòria.  
  
5. Hauran de notificar a Turisme Comunitat Valenciana qualsevol modificació que es produïsca en el projecte objecte de subvenció durant la tramitació de l'expedient administratiu.  
6. L'incompliment de qualsevol d'estes obligacions pot donar lloc a la pèrdua del dret al cobrament i, si és el cas, al reintegrament de les ajudes percebudes i a l'exigència de l'interés de demora des del moment del pagament de la subvenció.  
  
Article 15. Publicitat de les ajudes  
1. Turisme Comunitat Valenciana remetrà a la Base de dades nacional de subvencions, base de dades que opera com a sistema nacional de publicitat de subvencions, la informació sobre les subvencions concedides amb la indicació de la convocatòria, el programa i el crèdit pressupostari al qual s'imputen, la persona o l'entitat beneficiària, la quantitat concedida i l'objectiu o la finalitat de la subvenció.  
2. Turisme Comunitat Valenciana publicarà en la seua pàgina web, així com a través del portal de transparència de la Generalitat, informació de les subvencions concedides amb la indicació de la persona o l'entitat beneficiària, l'import, la intensitat (%) de l'ajuda i la finalitat d'esta.  
  
Article 16. Justificació de gastos  
La justificació de l'ajuda concedida s'efectuarà en el termini que s'establisca en la resolució de concessió, termini que en cap cas serà posterior al 15 de desembre de 2024. En queden exceptuades les ajudes acollides al Programa 2 que tinga lloc amb posterioritat a esta data, i en este cas el termini de presentació de la documentació justificativa serà de 15 dies hàbils a comptar de la data de finalització de l'esdeveniment objecte de subvenció.  
Els documents que cal aportar per a la justificació de l'ajuda seran:  
1. Memòria final d'execució del projecte objecte de subvenció: haurà de realitzar-se d'acord amb el projecte i el pressupost presentat en el moment de la sol·licitud, i que va ser valorat per l'òrgan instructor i aprovat per la comissió d'ajudes, i d'acord amb els termes fixats en la corresponent resolució de concessió.  
2. Formulari denominat «Compte justificatiu auditat», que haurà d'estar firmat electrònicament pel sol·licitant o, en defecte d'això, pel seu representant legal, i que està disponible en l'enllaç web:   
https://www.gva.es/downloads/publicados/IN/25212\_BI.pdf.  
3. Informe d'auditoria del projecte executat en el qual es detallen les comprovacions dutes a terme, en què es faran constar tots els fets o les excepcions que puguen suposar un incompliment per part de la persona o l'entitat beneficiària de la normativa aplicable o de les condicions que s'imposen per a la percepció de la subvenció concedida.  
Este informe d'auditoria l'haurà d'elaborar un auditor o auditora inscrit com a exercent en el Registre oficial d'auditors de comptes dependent de l'Institut de Comptabilitat i Auditoria de Comptes. L'auditor haurà de comprovar els termes descrits en l'informe normalitzat per Turisme Comunitat Valenciana per a la convocatòria d'ajudes de 2024, disponible en l'enllaç https://www.turisme.gva.es/turisme/es/files/pdf/Modelo\_Informe\_Auditor\_Programa\_1\_y\_2\_convocatoria\_ayudas\_2024.docx i en els termes previstos en l'article 7 de l'Orde EHA/1434/2007, de 17 de maig, o la normativa que la substituïsca, per la qual s'aprova la norma d'actuació dels auditors de comptes en la realització dels treballs de revisió de comptes justificatius de subvencions, en l'àmbit del sector públic estatal, previstos en l'article 74 del Reglament de desplegament de l'LGS.  
4. Justificació gràfica de la inclusió del distintiu de Turisme en els suports subvencionats en el projecte. El distintiu esmentat es troba disponible en l'enllaç web: https://www.turisme.gva.es/opencms/opencms/turisme/va/contents/subvencion/distintivos.html  
5. Factures i justificants de pagament. A este efecte, es detallaran de manera seqüencial seguint l'orde de la taula Model normalitzat de memòria econòmica 2024, que es troba en el Model informe auditor Programa 1 i Programa 2.  
A més, s'adjuntarà un arxiu que continga, segons l'orde establit en la taula anterior, la relació de cada una de les factures unida al corresponent justificant de pagament  
Enllaç descarrega al model Model informe auditor Programa 1 i Programa 2:  
https://www.turisme.gva.es/turisme/es/files/pdf/Modelo\_Informe\_Auditor\_Programa\_1\_y\_2\_convocatoria\_ayudas\_2024.docx  
6. Igualment, la persona o l'entitat beneficiària haurà de presentar qualsevol altra documentació exigida per Turisme Comunitat Valenciana que es considere necessària per a verificar el grau d'execució efectiva de les actuacions subvencionades i la seua adequació a la finalitat per a la qual es va concedir la subvenció.  
7. No s'acceptaran com a justificants de realització del projecte objecte de subvenció les factures derivades de la contractació amb empreses o entitats vinculades a la persona o l'entitat beneficiària de l'ajuda en els termes que preveu l'article 29 de l'LGS. S'entendrà que hi ha vinculació quan es done algun dels supòsits de l'article 68.2 del Reial decret 887/2006, de 21 de juliol.  
  
Article 17. Pagament de l'ajuda, pèrdua del dret al cobrament i reintegrament de l'ajuda concedida  
1. Turisme Comunitat Valenciana pagarà l'ajuda una vegada la persona o l'entitat beneficiària haja executat el projecte subvencionat i sempre que haja complit totes les obligacions exigibles.  
2. En cas que l'import de cost subvencionable justificat de manera procedent siga inferior al cost subvencionable establit en la resolució de concessió, l'import de l'ajuda que s'ha de lliurar disminuirà proporcionalment i provocarà la pèrdua parcial del dret al cobrament de la subvenció.  
3. En cas que el cost subvencionable justificat de manera conforme siga inferior a l'import mínim establit per a cada un dels dos programes que preveu l'annex I d'esta resolució, es produirà la pèrdua total del dret al cobrament de la subvenció concedida.  
  
4. L'alteració de les característiques del projecte subvencionat aprovat en la resolució de concessió, l'incompliment de condicions i terminis establits en la resolució de concessió, la nul·la execució o l'execució parcial de gasto a justificar, la falta o la justificació incompleta de gastos efectivament realitzats i la concessió amb posterioritat a la presentació de la sol·licitud d'altres ajudes públiques o privades que en conjunt excedisquen l'import del cost subvencionable de l'actuació, així com la concurrència de qualsevol altra causa de les que preveu l'article 37 de l'LGS, en cas que no s'haja efectuat encara el pagament de l'ajuda, donarà lloc a la pèrdua del dret al cobrament, total o parcial, de l'ajuda concedida.  
5. Si per causa de força major, crisi sanitària, catàstrofes naturals o circumstàncies equiparables, l'objecte del projecte subvencionat no pot dur-se a terme, es consideraran gastos justificats conformes aquells en els quals la persona o l'entitat beneficiària haja incorregut previs a la cancel·lació del projecte.  
6. L'incompliment per la persona o l'entitat beneficiària de qualsevol dels requisits, les condicions i altres circumstàncies que hagen donat lloc a l'atorgament de l'ajuda, la variació de la finalitat del projecte subvencionat o la falta de justificació de la seua realització, així com la concurrència de qualsevol altra causa de les que preveu l'article 37 de l'LGS, donarà lloc al reintegrament de les quantitats percebudes i l'exigència de l'interés de demora corresponent des del moment del pagament de l'ajuda fins a la data en què s'acorde la procedència del reintegrament.  
7. La no utilització del distintiu Turisme Comunitat Valenciana que s'assenyala en l'apartat 4 de l'article 14, en el cas que el sol·licitant no certifique de manera fefaent el seu ús mitjançant documentació física o gràfica aportada en la fase de justificació, podrà donar lloc a la revocació de l'ajuda concedida per la no difusió del distintiu previst en esta convocatòria.  
8. El procediment per a declarar la procedència del reintegrament (o, si és el cas, de la pèrdua del dret al cobrament) es regirà pel que s'establix en l'LCSP, sense perjuí de les especialitats establides en la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, en l'LGS i en el Reglament de desplegament d'esta última aprovat pel Reial decret 887/2006, de 21 de juliol.  
  
Article 18. Control i inspecció  
1. Turisme Comunitat Valenciana podrà, en tot moment, efectuar totes les actuacions de comprovació administrativa, material i de verificació de l'execució correcta del projecte objecte d'ajuda que es consideren necessàries.  
2. La persona o l'entitat beneficiària i els tercers relacionats amb l'objecte de la subvenció o la seua justificació estaran, així mateix, obligats a sotmetre's a les actuacions de comprovació i de control financer dels òrgans de fiscalització de la Generalitat en relació amb les subvencions o les ajudes concedides.  
3. La comprovació material de la realització efectiva de l'activitat subvencionada o del compliment de la finalitat es realitzarà mitjançant el corresponent pla de control que desplegue l'ens públic Turisme Comunitat Valenciana, pla en el qual s'indicarà si l'obligació de comprovació abasta la totalitat de les ajudes o bé una mostra de les concedides i, en este últim cas, la forma de selecció. Turisme podrà comptar, a l'efecte de comprovació, amb la col·laboració dels departaments de l'Administració de la Generalitat que tinguen atribuïda la competència en les matèries relatives als criteris de valoració de sol·licituds establits en l'apartat 3, Criteris de responsabilitat social, de l'article 10 d'esta resolució.  
  
Article 19. Facultat per a dictar instruccions  
Es faculta la persona titular de la Direcció de Turisme Comunitat Valenciana per a dictar les disposicions i adoptar les mesures que considere oportunes per al desplegament i l'aplicació del que disposa esta resolució.  
Contra esta resolució, que posa fi a la via administrativa, es pot interposar un recurs contenciós administratiu davant dels jutjats contenciosos administratius de València, en el termini de dos mesos comptats des de l'endemà de publicar-se i, de manera potestativa, es pot interposar un recurs de reposició davant del president de Turisme Comunitat Valenciana, en el termini d'un mes, a comptar de l'endemà de ser publicada; tot això, de conformitat amb el que establixen els articles 112, 123 i 124 de la Llei 39/2015, d'1 d'octubre, i els articles 8, 14 i 46 de la Llei 29/1998, de 13 de juliol, reguladora de la jurisdicció contenciosa administrativa.  
  
València 30 d'abril de 2024.- La presidenta de Turisme Comunitat Valenciana: Nuria Montes de Diego.  
  
  
ANNEX I  
  
PROGRAMA 1: IMPULS AL POSICIONAMENT DE LES EMPRESES I EL MÀRQUETING DE PRODUCTE TURÍSTIC DE LA COMUNITAT VALENCIANA  
  
1. Objecte  
Incentivar la realització, durant el 2024, de projectes que contribuïsquen a millorar el posicionament i la competitivitat empresarial, així com la visibilitat en el mercat nacional i internacional de l'oferta turística de la Comunitat Valenciana a través de la millora de la sostenibilitat, l'accessibilitat i la posada en el mercat de productes i/o servicis.  
  
  
2. Persones o entitats beneficiàries  
A l'efecte d'estes ajudes, en resultaran beneficiàries:  
2.1. Les empreses turístiques, qualsevol que siga la seua naturalesa jurídica, incloent-hi les comunitats de béns i les societats civils, que estiguen inscrites en el Registre de turisme de la Comunitat Valenciana abans de la data de publicació d'esta resolució en el DOGV, i que formen part d'algun dels col·lectius següents:  
a) Titulars d'establiments d'allotjament turístic inscrits en el Registre de turisme de la Comunitat Valenciana. Es consideraran beneficiàries les persones físiques o jurídiques propietàries o explotadores d'establiments hotelers, càmpings, blocs i conjunts d'apartaments turístics, empreses gestores d'habitatges d'ús turístic i allotjaments rurals de la Comunitat Valenciana.  
b) Titulars d'agències de viatges inscrites en el Registre de turisme de la Comunitat Valenciana.  
c) Empreses de turisme actiu inscrites en el Registre de turisme de la Comunitat Valenciana.  
d) Establiments de restauració inscrits en el Registre de turisme de la Comunitat Valenciana d'acord amb el que establix el Decret 36/2023, de 24 de març, del Consell, pel qual es regulen els establiments de restauració a la Comunitat Valenciana, la Xarxa Gastroturística i L'Exquisit Mediterrani.  
2.2. Empreses, qualsevol que siga la seua naturalesa jurídica, incloent-hi les comunitats de béns i les societats civils, que abans de la data de publicació d'esta resolució en el DOGV estiguen adherides a CreaTurisme o bé disposen del distintiu «Compromís amb la Qualitat Turística» en el marc del Programa SICTED CV.  
  
3. Actuacions subvencionables  
3.1. Cada sol·licitant podrà presentar un únic projecte relatiu a un o diversos dels següents àmbits:  
a) Promoció i publicitat en un entorn omnicanal (físic i digital).  
  
b) Comercialització i posada en el mercat de productes i/o servicis turístics experiencials.  
c) Sostenibilitat i ludificació.  
3.2. El projecte a subvencionar haurà de realitzar-se entre l'1 de gener i el 31 de desembre de 2024.  
4. Costos subvencionables i intensitat (%) de l'ajuda  
Formaran part del cost subvencionable els gastos corrents que corresponguen de manera indubtable al desplegament i l'execució del projecte per al qual se sol·licita l'ajuda. Estos gastos podran haver-se produït a partir del dia 1 de gener de 2024, i podran ser objecte d'ajuda els següents costos subvencionables:  
4.1. Sostenibilitat mediambiental, social i econòmica  
Per a costos dirigits a l'impuls de la sostenibilitat i la reducció de la petjada ecològica dels processos, els servicis i els productes, seran objecte d'ajuda els següents costos subvencionables:  
Codi de gasto:  
4.1.1. Obtenció, manteniment o renovació de certificats de gestió de la qualitat, mediambiental i/o accessibilitat integral reconeguts pel Programa Qualitur de Turisme Comunitat Valenciana i que es basen en normes ISO/UNE o la normativa europea aplicable, sempre que:  
  
a. S'obtinga, a través d'una empresa auditora acreditada per l'ENAC - Entitat Nacional d'Acreditació.  
b. No es tindran en compte els informes previs com ara els derivats d'auditories internes ni associats a la implantació d'estes normes o models.  
La relació de certificats reconeguts pel Programa Qualitur és:  
- OKG 7766 - Sistema de Gestió de la Qualitat.  
- ISO 14833 - Sistema de Gestió ambiental.  
- ISO 14310 - Gasos d'efecte d'hivernacle i petjada de carboni de productes.  
- ISO 14025 - Gestió ambiental de la petjada d'aigua.  
- UNIX 170001 Accessibilitat universal.  
- EMAS, Reglament comunitari d'ecogestió i ecoauditoria de la Unió Europea.  
- Etiqueta ecològica europea ECOLABEL.  
- ISO 21135 - Allotjaments sostenibles.  
No es preveuran els gastos corresponents a l'obtenció dels certificats que Turisme Comunitat Valenciana gestiona a través de l'Institut de Qualitat Turística d'Espanya:  
- Especificació tècnica S de Sostenibilitat.  
- Normes associades a la consecució de la Q Qualitat Turística.  
4.2. Promoció, publicitat i comercialització  
Per a gastos previstos en la promoció i la comunicació, tant física com digital, per a la introducció i la millora de la visibilitat dels productes i/o els servicis turístics de la Comunitat Valenciana, seran objecte d'ajuda els següents costos subvencionables:  
  
a) Campanyes de publicitat i promoció en mitjans de comunicació en línia i fora de línia.  
Tots els suports, qualsevol que siga la seua naturalesa, hauran d'incorporar el distintiu de Turisme Comunitat, l'enllaç del qual figura en l'apartat 4 de l'article 14 d'esta resolució. En els casos de les falques de ràdio, haurà d'incloure's la locució «Amb la col·laboració de Turisme Comunitat Valenciana». El sol·licitant haurà d'acreditar esta circumstància en el moment de la justificació de l'ajuda davant de l'auditor i l'òrgan instructor de Turisme Comunitat Valenciana. En cas que no s'incloga, podrà ser motiu de revocació de l'ajuda.  
Codi de gasto:  
4.2.1. Costos relatius a la creativitat i la producció de suports de comunicació gràfics, audiovisuals, peces publicitàries en format digital i xarxes socials:  
a) Tots els suports destinats a la promoció en línia en preveuran la traducció, almenys, en un idioma estranger, així com la locució i els subtítols en cas de material audiovisual.  
b) Els suports hauran d'incloure el distintiu de Turisme Comunitat assenyalat en la present convocatòria, en l'apartat 3 de l'article 14 d'esta resolució.  
4.2.2. Costos relatius a la compra de mitjans i espais publicitaris per a l'execució de la campanya prevista en la memòria en forma d'anuncis en televisió, mitjans escrits, ràdio, mitjans en línia i campanyes en cercadors i xarxes socials de les campanyes de publicitat.  
4.2.3. Disseny i elaboració de fullets, catàlegs, cartells, tanques, pancartes i altres grans formats, sempre que formen part de la campanya de publicitat del projecte sol·licitat o com a suports singulars de difusió, almenys, en un idioma estranger i incloguen el distintiu de Turisme Comunitat Valenciana en la portada, i que es realitzen en suports i materials ecològics o sostenibles.  
  
b) Creació de suports o canals de difusió multiidioma  
Tots els suports, qualsevol que siga la seua naturalesa, hauran d'incorporar el distintiu de Turisme Comunitat, l'enllaç al qual figura en l'apartat 4 de l'article 14 d'esta resolució. En els casos de les falques de ràdio, haurà d'incloure's la locució «Amb la col·laboració de Turisme Comunitat Valenciana». El sol·licitant haurà d'acreditar esta circumstància en el moment de la justificació de l'ajuda davant de l'auditor i l'òrgan instructor de Turisme Comunitat Valenciana. En cas que no s'incloga, podrà ser motiu de revocació de l'ajuda.  
Codi de gasto:  
4.2.4. Costos relatius a la creació o l'actualització de pàgines web o altres productes digitals, sempre que estes actualitzacions complisquen les condicions següents:  
- Estiguen orientats al posicionament i la comercialització de servicis turístics i que el seu contingut estiga traduït, almenys, a un idioma estranger.  
- Impliquen la renovació de la imatge del web amb imatges de qualitat i de contingut experiencial.  
- Incorporen en un lloc visible el distintiu de Turisme Comunitat Valenciana.  
- Incorporen un apartat de sostenibilitat amb consells per al client.  
No es consideraran costos subvencionables els desenvolupaments del tipus motor de reserves o similars, que requerisquen la programació de codi.  
  
c) Publicitat en metacercadors i marketplaces (espais comercials en línia)  
Codi de gasto:  
4.2.5. Costos relatius a la contractació d'espais i campanyes de posicionament i màrqueting o de distribució del producte sempre que complisquen la condició d'incorporar el distintiu de Turisme Comunitat Valenciana.  
  
d) Participació en fires, missions comercials i accions promocionals nacionals i internacionals, així com la seua organització  
Codi de gasto:  
4.2.6. Costos relatius exclusivament al transport i l'allotjament motivats per la realització de l'activitat objecte de subvenció, així com al lloguer d'estands o espais expositius necessaris per a això. En el cas dels transports, s'haurà de triar el que menys impacte tinga en el medi ambient.  
- No es preveuen els gastos relatius al lloguer d'equips, dietes, tiquets de metro, taxis i similars, els corresponents a combustible, contractació de servicis auxiliars i de personal d'atenció o traducció.  
  
- No es preveuen gastos relatius a la participació en fòrums, tallers, meses o borses de contractació i similars.  
- No es preveuen inscripcions, matriculacions, o acreditacions en esdeveniments de contractació i similars que incloguen agendes de treball, hotels i similars inclosos en format paquet de servicis.  
4.3 Altres gastos subvencionables  
Així mateix, es consideren costos subvencionables:  
Codi de gasto:  
4.3.1. El cost de l'auditoria del compte justificatiu de la subvenció segons el model normalitzat per Turisme en 2024.  
  
5. No resultaran subvencionables els gastos relatius a:  
- Els estudis estratègics, de màrqueting, les anàlisis de mercat/producte, les prospeccions de mercat, els estudis de brànding o anàlisis prèvies relatives al projecte objecte de subvenció.  
- Els gastos corrents de funcionament de la persona o l'entitat sol·licitant.  
- L'aplicació de marca de l'empresa en format targetes de visita, blocs de notes, impresos, uniformitat, bosses, marxandatge o similars.  
  
- El registre de dominis en Internet, allotjament, manteniments i similars.  
- Els gastos corresponents a desenvolupaments digitals, o de processos d'empresa.  
- Els gastos d'organització de congressos i trobades de naturalesa semblant que no formen part d'una acció de promoció i de comunicació vinculats amb l'objecte del projecte per al posicionament en el mercat de productes i/o servicis turístics experiencials.  
  
- Els gastos derivats de viatges de familiarització, influenciadors, càtering o atenció a convidats.  
- La contractació de servicis d'animació o de personal de suport per a l'execució de les activitats vinculades al projecte, ni les nòmines ni els costos socials dels treballadors de l'empresa.  
- La contractació de personal per part del sol·licitant per a l'execució del projecte.  
- Les llicències de programari.  
- La contractació de servicis de consultoria, servicis de SEO (optimització en motors de cerca en Internet) i de gestors de comunitats o servicis similars.  
  
6. Càlcul del cost subvencionable de la sol·licitud  
El cost subvencionable resultarà de la suma dels imports de les partides del projecte que, d'acord amb el que disposa la present resolució, puguen ser objecte d'ajuda, i l'IVA podrà formar part del cost subvencionable sempre que siga suportat efectivament per la persona o l'entitat beneficiària de l'ajuda i no siga compensable o recuperable, circumstància que s'haurà d'acreditar segons indica l'article 8, apartat e, d'esta resolució.  
La quantia de la subvenció serà la quantitat que resulte d'aplicar una intensitat d'ajuda (%) del 70 % sobre el cost subvencionable.  
No es preveuran ajudes per a projectes el cost subvencionable dels quals siga inferior a 6.000 euros, i este import mínim de gasto a efectuar podrà ser de 3.000 euros només en el cas que la persona o l'entitat sol·licitant corresponga a l'apartat 2.1.d o 2.2 d'este programa d'ajudes. Les sol·licituds el pressupost subvencionable de les quals, no arribe a estos imports mínims, seran directament desestimades.  
  
  
PROGRAMA 2: IMPULS A ESDEVENIMENTS MUSICALS, ESPORTIUS, GASTRONÒMICS I CULTURALS D'IMPACTE TURÍSTIC  
  
1. Objecte  
Incentivar la promoció turística durant l'any 2024 d'esdeveniments musicals, esportius, gastronòmics i culturals que se celebren a la Comunitat Valenciana i que tinguen impacte directe generant fluxos de demanda cap a la nostra destinació, així com afavorir la desestacionalització de l'activitat turística.  
  
2. Persones o entitats beneficiàries  
2.1. Empreses, associacions, federacions o fundacions organitzadores d'esdeveniments esportius, gastronòmics i culturals que se celebren durant el 2024 i que evidencien el seu impacte en la promoció turística de la Comunitat Valenciana a través de l'atracció de turisme de manera específica.  
2.2. Empreses i associacions organitzadores d'esdeveniments musicals amb evidències específiques d'atracció turística cap a la Comunitat Valenciana en 2024, i que estiguen adherides al sistema de marca Mediterranew Musix, abans de la data de publicació d'esta resolució en el DOGV.  
  
3. Actuacions subvencionables  
Les ajudes aniran destinades exclusivament a finançar la promoció i la difusió de l'esdeveniment subvencionat en els mercats nacionals i internacionals, amb l'objectiu que tinga capacitat d'atracció del turisme, vinculant l'actuació necessàriament amb la promoció i la difusió de l'oferta turística de la Comunitat Valenciana.  
3.1. Cada sol·licitant podrà presentar una única sol·licitud per a un únic esdeveniment, d'entre els que es detallen a continuació:  
a) Activitats musicals d'impacte turístic de caràcter nacional i internacional.  
b) Campionats, proves i concentracions esportives d'impacte turístic de caràcter nacional i internacional.  
c) Activitats culturals d'impacte turístic de caràcter nacional i internacional, vinculades a:  
- La gastronomia, l'enologia o una combinació de les dos.  
- Les festes d'interés turístic d'àmbit, almenys, provincial.  
- El teatre, el cinema, la dansa o altres manifestacions artístiques i escèniques.  
3.2. Els sol·licitants hauran d'acreditar que les actuacions a realitzar estan dissenyades per a l'atracció del turisme de caràcter nacional i internacional a la Comunitat Valenciana.  
3.3 El projecte a subvencionar haurà de realitzar-se entre l'1 de gener i el 31 de desembre de 2024  
  
4. Costos subvencionables i intensitat (%) de l'ajuda   
Formaran part del cost subvencionable els gastos corrents que corresponguen de manera indubtable al desenvolupament i l'execució del projecte per al qual se sol·licita l'ajuda, i sempre que formen part de la campanya publicitària prevista en el projecte. Estos gastos podran haver tingut lloc a partir del dia 1 de gener i el 31 de desembre de 2024, podran ser costos subvencionables els següents:  
  
a) Campanyes de publicitat en mitjans de comunicació en línia i fora de línia  
Tots els suports, qualsevol que siga la seua naturalesa, hauran d'incorporar el distintiu de Turisme Comunitat, l'enllaç al qual figura en l'apartat 4 de l'article 14 d'esta resolució. En els casos de les falques de ràdio, haurà d'incloure's la locució «Amb la col·laboració de Turisme Comunitat Valenciana». El sol·licitant haurà d'acreditar esta circumstància en el moment de la justificació de l'ajuda davant de l'auditor, i remetre a l'òrgan instructor de Turisme Comunitat Valenciana una mostra d'este. La no inclusió en els suports objecte de la subvenció podrà ser motiu de revocació de l'ajuda.  
Codi de gasto:  
4.1. Costos relatius a la creativitat i la producció de suports de comunicació gràfics, audiovisuals, així com peces publicitàries en format digital i xarxes socials.  
a) Tots els suports destinats a la promoció en línia en preveuran la traducció, almenys, en un idioma estranger, així com la locució i els subtítols en cas de material audiovisual.  
b) Els suports hauran d'incloure el distintiu de Turisme Comunitat, l'enllaç al qual figura en l'apartat 4 de l'article 14 d'esta resolució.  
4.2. Costos relatius a la planificació i la compra de mitjans i espais publicitaris (anuncis en televisió, mitjans escrits, ràdio, mitjans en línia i campanyes en cercadors i xarxes socials) de les campanyes de publicitat de qualsevol àmbit. No es preveuran els gastos de consultoria de comunicació o de gestió d'esta o similars. Tots els suports hauran d'incloure el distintiu de Turisme Comunitat, l'enllaç al qual figura en l'apartat 4 de l'article 14 d'esta resolució.  
  
b) Publicitat a través d'altres suports de difusió  
Tots els suports, qualsevol que siga la seua naturalesa, hauran d'incorporar el distintiu de Turisme Comunitat, l'enllaç al qual figura en l'apartat 4 de l'article 14 d'esta resolució. En els casos de les falques de ràdio, haurà d'incloure's la locució «Amb la col·laboració de Turisme Comunitat Valenciana». El sol·licitant haurà d'acreditar esta circumstància en el moment de la justificació de l'ajuda davant de l'auditor, i remetre a l'òrgan instructor de Turisme Comunitat Valenciana una mostra d'este. La no inclusió en els suports objecte de la subvenció podrà ser motiu de revocació de l'ajuda.  
Codi de gasto:  
4.3. Costos de producció de fullets, díptics, tríptics, cartells, tanques publicitàries, opis, roadshows, fotoreclams, retolació d'estands, dorsals de carrera, pancartes i arcs de meta sempre que:  
a) Formen part de la campanya de publicitat prevista en el projecte, i no de l'organització de l'esdeveniment subvencionat.  
b) Que compten amb el distintiu de l'oferta turística de la Comunitat Valenciana en el material gràfic i audiovisual, així com en tots els suports promocionals a justificar.  
c) Que es realitzen en suports i materials ecològics. Esta circumstància haurà d'acreditar-se en la factura del servici contractat adjunta al pressupost.  
d) Els suports hauran d'incloure el distintiu de Turisme Comunitat, l'enllaç al qual figura en l'apartat 4 de l'article 14 d'esta resolució.  
  
  
c) Publicitat a través de suports o canals de difusió multiidioma  
  
Tots els suports, qualsevol que siga la seua naturalesa, hauran d'incorporar el distintiu de Turisme Comunitat, l'enllaç al qual figura en l'apartat 4 de l'article 14 d'esta resolució. En els casos de les falques de ràdio, haurà d'incloure's la locució «Amb la col·laboració de Turisme Comunitat Valenciana». El sol·licitant haurà d'acreditar esta circumstància en el moment de la justificació de l'ajuda davant de l'auditor, i remetre a l'òrgan instructor de Turisme Comunitat Valenciana una mostra d'este. La no inclusió en els suports objecte de la subvenció podrà ser motiu de revocació de l'ajuda.  
Codi de gasto:  
4.4. Costos relatius a la creació o l'actualització de pàgines web o d'aplicacions digitals orientades a la difusió del projecte sol·licitat sempre que el seu contingut estiga traduït almenys a un idioma estranger i que incorporen el distintiu de Turisme Comunitat Valenciana. No es preveuran costos del tipus desenvolupaments, allotjament, certificats SSL, i gastos corrents similars o d'inversió de l'empresa.  
a) Els suports hauran d'incloure el distintiu de Turisme Comunitat, l'enllaç al qual figura en l'apartat 4 de l'article 14 d'esta resolució.  
  
d) Publicitat estàtica  
Tots els suports, qualsevol que siga la seua naturalesa, hauran d'incorporar el distintiu de Turisme Comunitat, l'enllaç al qual figura en l'apartat 4 de l'article 14 d'esta resolució. En els casos de les falques de ràdio, haurà d'incloure's la locució «Amb la col·laboració de Turisme Comunitat Valenciana». El sol·licitant haurà d'acreditar esta circumstància en el moment de la justificació de l'ajuda davant l'auditor, i remetre a l'òrgan instructor de Turisme Comunitat Valenciana una mostra d'este. La no inclusió en els suports objecte de la subvenció podrà ser motiu de revocació de l'ajuda.  
Codi de gasto:  
4.5. Costos relatius a la producció de banderoles, cartells, posteriors i laterals d'escenari, arcs de meta o altres suports que incloguen el distintiu de Turisme i de l'esdeveniment, sempre que els no estiguen a la venda de manera directa o indirecta o que formen part de la mateixa organització de l'esdeveniment. No es preveurà cap forma de marxandatge del tipus polseres d'accés als recintes, gots per a la consumició, bagues d'ancoratge, acreditacions, uniformitat del personal i similars.  
No es valoraran sol·licituds ni pressupostos que no incloguen en esta els esbossos de l'aplicació del distintiu «Turisme Comunitat Valenciana», l'enllaç al qual figura en l'apartat 4 de l'article 14 d'esta resolució.  
  
g) Gastos d'organització necessaris per a realitzar l'esdeveniment  
Es preveuen exclusivament els gastos relatius als servicis de muntatge i de desmuntatge dels elements de l'esdeveniment, així com el lloguer de les instal·lacions necessàries per a això, amb l'exclusió del lloguer d'equips d'il·luminació o so, de projecció, tanques del perímetre, lavabos portàtils, servicis d'ambulàncies i similars que són propis de la celebració de l'esdeveniment.  
Codi de gasto:  
4.6. Gastos relatius exclusivament a:  
a) Contractació de servicis dirigits exclusivament al muntatge i desmuntatge dels elements de l'esdeveniment.  
b) Lloguer d'espais per a la celebració de l'esdeveniment.  
c) Lloguer d'equips necessaris per al muntatge i el desmuntatge de l'esdeveniment.  
Els gastos admesos en este concepte no podran representar més d'un 40 % del cost total subvencionable de la suma de les partides de màrqueting i promoció.  
h) Altres gastos subvencionables  
Així mateix, es consideren costos subvencionables:   
Codi de gasto:  
4.7. El cost de l'auditoria del compte justificatiu de la subvenció.  
  
  
5. No resultaran subvencionables els gastos següents  
- Els no relacionats específicament amb la publicitat turística de l'esdeveniment durant l'exercici 2024, en format de reportatges gràfics, aftermovies (és a dir, vídeos de resum artístic i cinematogràfic de la cobertura de l'esdeveniment), servicis o lloguers tècnics audiovisuals i similars.  
- Els gastos que no estiguen relacionats exclusivament amb el muntatge i el desmuntatge de les instal·lacions necessàries per a la celebració de l'esdeveniment, així com els relatius al lloguer de tanques, servicis de seguretat, servicis mèdics, grups electrògens, urinaris i similars que no guarden relació amb el muntatge i el desmuntatge de les instal·lacions.  
- Els elements en els quals es done la venda o l'adquisició, en format de passes o polseres d'accés, gots per a consumicions, uniformitat o similars relacionats amb la producció, la celebració, l'organització o l'accés a l'esdeveniment.  
- La producció i l'emissió de programes de seguiment, reportatges, entrevistes en ràdio i televisió durant l'esdeveniment.  
- Els gastos de transport, combustible, allotjament, dietes o desplaçaments motivats per la realització de l'esdeveniment, el caixet d'artistes, prescriptors o influenciadors, així com els gastos derivats de viatges de familiarització, càtering o atenció a convidats.  
- La contractació de personal de suport o d'animació o similars per a celebrar l'esdeveniment o durant la celebració d'este.  
- La contractació de servicis de consultoria, servicis de SEO (optimització en motors de cerca en Internet) i de gestors de comunitats o servicis similars.  
- Les llicències de programari per a la gestió d'entrades i de producció d'esdeveniments.  
  
6. Càlcul del cost subvencionable de la sol·licitud  
El cost subvencionable resultarà de la suma dels imports de les partides que, d'acord amb el que disposa la present resolució, puguen ser objecte d'ajuda, i l'IVA podrà formar part del cost subvencionable sempre que siga suportat efectivament per la persona o l'entitat beneficiària de l'ajuda i no siga compensable o recuperable, circumstància que s'haurà d'acreditar tal com s'indica en l'article 8, apartat e, d'esta resolució.  
La quantia de la subvenció serà la quantitat que resulte d'aplicar una intensitat (%) de fins al 60 % sobre el cost subvencionable, i no es preveuen ajudes per a esdeveniments el cost subvencionable dels quals siga inferior a 10.000 euros. Les sol·licituds el pressupost subvencionable de les quals, no arribe a este import mínim, seran directament desestimades.